Title: ระเบียบคณะกรรมการควบคุมการขอทาน ว่าด้วยหลักเกณฑ์และวิธีการในการคัดกรองผู้ทำการขอทาน พ.ศ. 2559

ระเบียบคณะกรรมการควบคุมการขอทาน

ระเบียบคณะกรรมการควบคุมการขอทาน
ว่าด้วยหลักเกณฑ์และวิธีการในการคัดกรองผู้ทำการขอทาน
พ.ศ. ๒๕๕๙

อาศัยอำนาจตามความในมาตรา
๙ (๔) แห่งพระราชบัญญัติควบคุมการขอทาน พ.ศ. ๒๕๕๙ ประกอบมติคณะกรรมการควบคุมการขอทาน
เมื่อวันที่ ๑๐ สิงหาคม พ.ศ. ๒๕๕๙ จึงได้ออกระเบียบไว้ ดังต่อไปนี้

ข้อ
๑  ระเบียบนี้เรียกว่า ระเบียบคณะกรรมการควบคุมการขอทาน
ว่าด้วยหลักเกณฑ์และวิธีการในการคัดกรองผู้ทำการขอทาน พ.ศ. ๒๕๕๙

ข้อ
๒[๑]  ระเบียบนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ข้อ
๓  ในระเบียบนี้
การคัดกรอง หมายความว่า
การคัดแยกผู้ทำการขอทานอย่างถี่ถ้วนรอบคอบโดยพิจารณาจากสภาพความเป็นจริงและสภาพทางกายภาพ
พนักงานเจ้าหน้าที่ หมายความว่า
ผู้ซึ่งรัฐมนตรีแต่งตั้งให้ปฏิบัติการตามพระราชบัญญัตินี้และให้หมายความรวมถึงพนักงานฝ่ายปกครองหรือตำรวจตามประมวลกฎหมายวิธีพิจารณาความอาญา
อธิบดี หมายความว่า
อธิบดีกรมพัฒนาสังคมและสวัสดิการ

ข้อ
๔  เมื่อได้รับแจ้งหรือพบเห็นเป็นที่ประจักษ์ให้ถ่ายภาพขณะกระทำความผิดและให้พนักงานเจ้าหน้าที่ดำเนินการดังนี้
(๑)
พิจารณาในเบื้องต้นว่าเป็นผู้เข้าข่ายกระทำความผิดตามมาตรา ๑๓ (๑) และ (๒) โดยให้นำตัวมาคัดกรองในสถานที่
ๆ อธิบดีประกาศกำหนด
(๒)
นำผู้กระทำความผิดตามมาตรา ๑๓ (๑) และ (๒)
ไปยังสถานคุ้มครองและพัฒนาคุณภาพชีวิตเพื่อดำเนินการคัดกรอง โดยการสอบข้อเท็จจริง
ถ่ายรูป ตรวจสอบทรัพย์สิน ตรวจสอบสภาพร่างกายและสภาพจิตใจ
ตลอดจนหลักฐานอื่นที่เกี่ยวข้อง
(๓)
การสอบข้อเท็จจริงและวิเคราะห์เพื่อคัดกรองให้ดำเนินการดังนี้
(ก)
หากพบว่าเป็นเหยื่อการค้ามนุษย์
ให้ส่งตัวไปดำเนินการตามกฎหมายป้องกันและปราบปรามการค้ามนุษย์
(ข)
หากพบว่าเป็นบุคคลต่างด้าว
ให้ส่งตัวไปยังกองบังคับการตรวจคนเข้าเมืองหรือสำนักงานตรวจคนเข้าเมืองจังหวัด  ทั้งนี้
ในกรณีที่มีความสัมพันธ์กันทางสายโลหิต ให้ตรวจสอบสารพันธุกรรม (DNA) เพื่อพิสูจน์ความสัมพันธ์เสียก่อน
โดยในระหว่างดำเนินการให้ส่งตัวไปยังสถานที่พักพิงชั่วคราวตามประกาศของกระทรวงการพัฒนาสังคมและความมั่นคงของมนุษย์
(ค)
หากพบว่าเป็นเด็ก สตรี ผู้สูงอายุ คนวิกลจริต คนพิการหรือทุพพลภาพ
และไม่มีผู้อุปการะ
ให้ประสานหน่วยงานที่เกี่ยวข้องตามกฎหมายเฉพาะเพื่อดำเนินการตามอำนาจหน้าที่ต่อไปแต่ในกรณีมีผู้อุปการะให้ดำเนินการช่วยเหลือตามกระบวนการสังคมสงเคราะห์โดยประสานครอบครัวชุมชนและหน่วยงานที่เกี่ยวข้อง
เพื่อป้องกันมิให้กลับมากระทำการขอทานอีก
(ง)
หากพบว่าไม่ใช่บุคคลตามข้อ (ก)  (ค)
และเป็นบุคคลซึ่งไม่สามารถประกอบอาชีพได้ไม่มีญาติมิตรอุปการะเลี้ยงดูและไม่มีทางเลี้ยงชีพอย่างอื่น
หรืออยู่ในสภาวะยากลำบาก
ให้ได้รับการคุ้มครองและพัฒนาคุณภาพชีวิตตามระเบียบที่อธิบดีกำหนดตามพระราชบัญญัติควบคุมการขอทาน
พ.ศ. ๒๕๕๙
(จ)
หากพบว่าผู้ทำการขอทานเป็นบุคคลที่ได้รับความเจ็บป่วย มีบาดแผลเป็นโรคเรื้อรัง หญิงมีครรภ์
หรือมีความจำเป็นเร่งด่วนด้านสุขภาพ
ให้ดำเนินการคุ้มครองและพัฒนาคุณภาพชีวิตตามระเบียบที่อธิบดีกำหนด

ประกาศ ณ วันที่ ๒๙
กันยายน พ.ศ. ๒๕๕๙
พลตำรวจเอก อดุลย์  แสงสิงแก้ว
รัฐมนตรีว่าการกระทรวงการพัฒนาสังคมและความมั่นคงของมนุษย์
ประธานกรรมการควบคุมการขอทาน

วิศนี/ปริยานุช/จัดทำ
๗ ธันวาคม ๒๕๕๙
ปริญสินีย์/ตรวจ
๓๐ ธันวาคม
๒๕๕๙

[๑] ราชกิจจานุเบกษา
เล่ม ๑๓๓/ตอนพิเศษ ๒๗๗ ง/หน้า ๖/๑ ธันวาคม ๒๕๕๙